b"\n_START_ARTICLE_\nJosep Fontser\xc3\xa8 i Mestre\n_START_SECTION_\nBiografia\n_START_PARAGRAPH_\nEra fill de l'arquitecte Josep Fontser\xc3\xa8 i Dom\xc3\xa8nech i de la seva esposa Teresa Mestre i Folch. Fou germ\xc3\xa0 del mestre d'obres Eduard Fontser\xc3\xa8. Quan era un nen petit va ajudar al seu pare, constructor de la pla\xc3\xa7a de toros del Tor\xc3\xadn, a mesurar el per\xc3\xadmetre del toril. Va estudiar a l'Escola de la Llotja de la Junta de Comer\xc3\xa7, on destac\xc3\xa0 per la seva habilitat amb el llapis, i posteriorment a l'Escola de Mestres d'Obres i Directors de Camins._NEWLINE_Va ser ajudant d'Ildefons Cerd\xc3\xa0 en el tra\xc3\xa7at de la carretera de Barcelona a Vic i en la preparaci\xc3\xb3 del pl\xc3\xa0nol del Pla de Barcelona, previ al projecte de l'Eixample. La primera obra de Fontser\xc3\xa8 va ser el nou edifici del Teatre Olimp. Titulat el 1853, l'any 1859 va obtenir el tercer acc\xc3\xa8ssit en el concurs municipal per urbanitzar l'Eixample de Barcelona. El projecte de Fontser\xc3\xa8 potenciava la centralitat del passeig de Gr\xc3\xa0cia i enlla\xc3\xa7ava els nuclis ve\xc3\xafns amb un joc de diagonals que respectaven les seves trames originals. El seu lema era: \xc2\xabNo destruir per edificar, sin\xc3\xb3 conservar per rectificar i edificar per engrandir\xc2\xbb. El concurs va ser guanyat per Antoni Rovira i Trias, per\xc3\xb2 finalment s'implement\xc3\xa0 el Pla Cerd\xc3\xa0._NEWLINE_Va ser autor del projecte de l'edifici del Teatre Circ Barcelon\xc3\xa8s, amb capacitat per a 2.300 espectadors, inaugurat el 25 de novembre de 1869, despr\xc3\xa9s de l'incendi que el 1863 havia destru\xc3\xaft l'antic edifici._NEWLINE_El 1870 Josep Fontser\xc3\xa8 guany\xc3\xa0 el concurs p\xc3\xbablic per a la urbanitzaci\xc3\xb3 del Parc de la Ciutadella, on se celebraria l'Exposici\xc3\xb3 Universal de 1888. El projecte de Fontser\xc3\xa8 inclo\xc3\xafa els jardins, passeigs i carrers contigus. Va construir la Cascada (1874-1882), la Vaqueria (1882), l'Umbracle (1883) i el caf\xc3\xa8 del Parc (1875), tot i que aquesta construcci\xc3\xb3 va ser enderrocada uns anys m\xc3\xa9s tard per a construir el caf\xc3\xa8-restaurant oficial de l'exposici\xc3\xb3 a c\xc3\xa0rrec de Dom\xc3\xa8nech i Montaner. Per a aquest projecte compt\xc3\xa0 amb la col\xc2\xb7laboraci\xc3\xb3 d'Antoni Gaud\xc3\xad, que treball\xc3\xa0 a la reixa d'entrada al parc i a la Cascada, i la dels escultors Joan Flotats, Lloren\xc3\xa7 Matamala i Rossend Nobas. Va ser v\xc3\xadctima d'una intriga i dimit\xc3\xad com a director del parc, amb un disgust tan gran que mai m\xc3\xa9s torn\xc3\xa0 a posar-hi els peus. _NEWLINE_Al costat del Parc de la Ciutadella el 1874 va projectar el Dip\xc3\xb2sit de les Aig\xc3\xbces, en qu\xc3\xa8 Gaud\xc3\xad, aleshores jove estudiant d'arquitectura, va fer el c\xc3\xa0lcul est\xc3\xa0tic del conjunt i dels elements de suport. L'edifici es constru\xc3\xad el 1876 i s'inaugur\xc3\xa0 el 1880 com a dip\xc3\xb2sit d'aig\xc3\xbces, amb la funci\xc3\xb3 de regular el cabal d'aigua de la cascada del parc de la Ciutadella i de regar-ne els jardins. Actualment \xc3\xa9s una biblioteca de la Universitat Pompeu Fabra._NEWLINE_A m\xc3\xa9s, Fontser\xc3\xa8 fou autor a Barcelona del Mercat del Born (1873-1876), els porxos del passeig Picasso, els Jardins de Torre Melina (1875), el Palau del Marqu\xc3\xa8s de Santa Isabel al passeig de Sant Joan, i la d'Ignasi Girona a la pla\xc3\xa7a de Catalunya, a m\xc3\xa9s de la restauraci\xc3\xb3 del Cercle del Liceu (1886). Tamb\xc3\xa9 fou autor del Parc Sam\xc3\xa0 de Cambrils, i se li atribueix la Vil\xc2\xb7la Retiro, una edificaci\xc3\xb3 d'estil modernista-colonial a Xerta, que en l'actualitat acull les instal\xc2\xb7lacions d'un hotel de luxe._NEWLINE_Va morir a causa d'una diabetis el 15 de maig de 1897 a Barcelona, sent ja viudo de Josepa Colomer."